കേരളം കത്തിക്കണം, ഹാക്ക് ചെയ്യണം ഇബുള് ജെറ്റിന്റെ 17 ആരാധകര് പിടിയില് കണ്ണൂര് യൂട്യൂബ് വ്ലോഗര്മാരായ ഇബുള് ജെറ്റ് സഹോദരങ്ങളുടെ അറസ്റ്റിനെത്തുടര്ന്ന് നിയമലംഘനങ്ങള്ക്ക് ആഹ്വാനം ചെയ്തതിനും നിയമവിരുദ്ധമായി സംഘം ചേര്ന്നതിനും ആരാധകരായ 17 പേരെ കണ്ണൂര് ടൗണ് പൊലീസ് അറസ്റ്റ് ചെയ്തു. യൂട്യൂബര്മാരുടെ വാന് കസ്റ്റഡിയിലെടുത്ത വിവരം അറിഞ്ഞാണ് 090821 തിങ്കളാഴ്ച രാവിലെ മുതല് മോട്ടര് വാഹന വകുപ്പിന്റെ ഓഫിസ് പരിസരത്ത് കുട്ടികള് ഉള്പ്പെടെ ഒട്ടേറെപ്പേര് തടിച്ചുകൂടിയത്. വാഹനം കസ്റ്റഡിയിലെടുത്ത വിവരം അറിയിച്ചുകൊണ്ട് വ്ലോഗര്മാര്തന്നെ പോസ്റ്റ് ചെയ്ത വിഡിയോയില്നിന്നാണ് ഇവര് കണ്ണൂരിലെ ഓഫിസില് എത്തുന്ന വിവരവും സമയവും ആരാധകര് അറിഞ്ഞത്. സിവില് സ്റ്റേഷന് പരിസരത്തെ കെട്ടിട സമുച്ചയത്തിന് ഇടയിലുള്ള ഭാഗത്തായിരുന്നു വാഹനം നിര്ത്തിയിരുന്നത്. ഇവിടെയെത്തി വാഹനത്തിനൊപ്പം ആരാധകര് സെല്ഫിയെടുക്കുന്നുണ്ടായിരുന്നു. മറ്റു ചിലര് മോട്ടര് വാഹന വകുപ്പ് ഉദ്യോഗസ്ഥരെ അധിക്ഷേപിച്ചും വെല്ലുവിളിച്ചും വിഡിയോകള് ചിത്രീകരിക്കുകയും ചെയ്തു. ഇക്കാര്യങ്ങളെല്ലാം നിരീക്ഷിക്കുന്നുണ്ടായിരുന്നുവെന്ന് ഉദ്യോഗസ്ഥര് പറഞ്ഞു. മോട്ടര് വാഹന വകുപ്പിന്റെ ഓഫിസിനുള്ളില് വ്ലോഗര്മാര് ഉദ്യോഗസ്ഥരുമായി തര്ക്കിക്കാനും ലൈവ് വിഡിയോ ചിത്രീകരിക്കാനും തുടങ്ങിയതോടെയാണ് കാര്യങ്ങള് പൊടുന്നനെ മാറിയത്. ലൈവ് വിഡിയോ പുറത്തുവന്നതോടെ കൂടുതല്പേര് ഇവിടേക്ക് എത്താന് തുടങ്ങി. ഇതിനിടെ ഓഫിസിലെ കംപ്യൂട്ടറുകളിലൊന്നിന്റെ മോണിറ്റര് യൂട്യൂബര്മാരുടെ കൈ തട്ടി വീണു പൊട്ടുകയും ചെയ്തുവെന്ന് ഉദ്യോഗസ്ഥര് പറയുന്നു. തുടര്ന്ന് ഉദ്യോഗസ്ഥര് പൊലീസില് പരാതിപ്പെട്ടു. ശേഷം തൊട്ടടുത്ത ടൗണ് സ്റ്റേഷനില്നിന്ന് എസ്ഐ ശ്രീജിത്ത് കൊടേരിയുടെ നേതൃത്വത്തില് പൊലീസ് സംഘം എത്തി. വ്ലോഗര്മാരെ കസ്റ്റഡിയിലെടുത്തപ്പോള് പൊലീസ് മര്ദിക്കുന്നുവെന്ന് ആരോപിച്ച് ഇരുവരും പൊട്ടിക്കരയുകയും വൈകാരിക രംഗങ്ങള് സൃഷ്ടിക്കുകയും ചെയ്തു. ടൗണ് സ്റ്റേഷനില് എത്തിച്ചതോടെ ആരാധകര് പൊലീസ് സ്റ്റേഷനു മുന്നിലെ റോഡില് തമ്ബടിച്ചു. ഇതോടെ ഇവരെ പിരിച്ചുവിടാന് പൊലീസ് ഇടപെട്ടു. പൊലീസിനു നേരെ കലാപാഹ്വാനം നടത്തിയെന്നും നിയമവിരുദ്ധമായി സംഘടിച്ചുവെന്നും കോവിഡ് മാനദണ്ഡം ലംഘിച്ചുവെന്നും ചൂണ്ടിക്കാട്ടി ഇവരില് 17 പേരെ അറസ്റ്റു ചെയ്തു. ഇവരെ പിന്നീട് ജാമ്യത്തില് വിട്ടയച്ചു. സമൂഹ മാധ്യമങ്ങളില് പൊലീസിനെതിരെയും മോട്ടര് വാഹന വകുപ്പിനെതിരെയും വ്ലോഗര്മാരുടെ ആരാധകര് നടത്തിയ പ്രചാരണം സൈബര് സെല് കര്ശനമായി നിരീക്ഷിക്കുന്നുണ്ട്. കേരളം കത്തിക്കും, പൊലീസിന്റെയും മോട്ടര് വാഹന വകുപ്പിന്റെയും വെബ്സൈറ്റുകള് ഹാക്ക് ചെയ്യണം, ഔദ്യോഗിക സോഷ്യല് മീഡിയ പേജുകളില് പൊങ്കാലയിടണം തുടങ്ങിയ ആഹ്വാനങ്ങളും തുടരെ വന്നു. ഇവരില് നിയമലംഘനം പ്രോത്സാഹിപ്പിക്കുന്ന തരത്തില് പോസ്റ്റുകള് ഇട്ടവരെയും അത്തരത്തില് തുടങ്ങിയ വാട്സാപ് ഗ്രൂപ്പുകളെയും ഫാന് പേജുകളെയുമാണ് സൈബര് സെല് നിരീക്ഷിക്കുന്നത്. വരും ദിവസങ്ങളില് ഇവര്ക്കെതിരെയും കര്ശന നടപടികളുണ്ടാകുമെന്നു പൊലീസ് പറഞ്ഞു.